เพิ่มประกันมาร์จินSET50 ฟิวเจอร์ส
TCH เพิ่มหลักประกันมาร์จิน SET50 ฟิวเจอร์ส พร้อมกับซิงเกิลสต๊อกอิงหุ้นใหม่ 20 ตัว มีผล 18 มี.ค.นี้
18 มี.ค. 2556

TCH เพิ่มหลักประกันมาร์จิน SET50 ฟิวเจอร์ส พร้อมกับซิงเกิลสต๊อกอิงหุ้นใหม่ 20 ตัว มีผล 18 มี.ค.นี้ 
บริษัท สำนักหักบัญชี (ประเทศไทย) หรือ TCH ประกาศอัตราหลักประกันการซื้อขายสัญญาซื้อขายล่วงหน้า โดยมีการปรับเพิ่มหลักประกันเริ่มต้น (Initial Margin) ในสัญญาซื้อขายล่วงหน้า (ฟิวเจอร์ส) อ้างอิง SET50 เพิ่มจาก 3.42 หมื่นบาทต่อสัญญา เป็น 3.99 หมื่นบาทต่อสัญญา และยังเพิ่มหลักมูลค่าในการวางหลักประกันในฟิวเจอร์สอ้างอิงดัชนีหมวดธนาคาร (BANK) จาก 2.47 หมื่นบาทต่อสัญญา เป็น 3.04 หมื่นบาทต่อสัญญา และฟิวเจอร์สอ้างอิงดัชนีหุ้นหมวดพลังงาน จาก 8,500 บาทต่อสัญญา เป็น 1.14 บาทต่อสัญญา ขณะที่ฟิวเจอร์สอ้างอิงดัชนีหมวดอาหาร ไอซีที และพาณิชย์ คงเดิมไม่มีการเปลี่ยนแปลง 
นอกจากนั้น ยังประกาศเพิ่มมูลค่าหลักประกันฟิวเจอร์สอ้างอิงหุ้นรายตัว(ซิงเกิลสต๊อก) ที่เพิ่มเข้าใหม่อีก 20 ตัว ส่วนสินค้าอ้างอิงอื่นๆ พบว่า ฟิวเจอร์สอ้างอิงโลหะมีค่านั้น ในส่วนของโกลด์ฟิวเจอร์ส ขนาดน้ำหนักทอง 10 บาท และ 50 บาท ยังคงไว้ไม่มีการเปลี่ยนแปลง แต่ปรับเพิ่มซิลเวอร์ฟิวเจอร์สเป็น 8,360 บาทต่อสัญญา จากเดิม 6,270 บาทต่อสัญญา 
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX เปิดเผยว่า การปรับปรุงอัตราหลักประกันดังกล่าวมีผลบังคับใช้ตั้งแต่วันที่ 18 มี.ค.นี้เป็นต้นไป ดังนั้นผู้ลงทุนจะต้องเติมเงินเข้ามา ในกรณีสินค้าที่ได้ลงทุนมีการปรับเพิ่มมูลค่าหลักประกันเริ่มต้น
อย่างไรก็ตาม การปรับปรุงดังกล่าวเป็นครั้งที่ 3 ภายในระยะเวลากว่า 2 เดือน นับตั้งแต่ต้นปี หรือมีการปรับปรุงทุกเดือน เป็นไปตามความผันผวนของราคาสินค้าอ้างอิงและให้สอดคล้องกับราคาของสินค้าอ้างอิงที่ปรับตัวเพิ่มสูงขึ้น เพราะในส่วนของดัชนี SET50 อัตราการวางหลักประกันจะอยู่ที่ประมาณ 7% ขณะที่ซิงเกิลสต๊อกจะอยู่ที่ระดับประมาณ 5-15% 
“เมื่อราคาของสินค้าอ้างอิงมีการปรับตัวสูงเกินค่าเบี่ยงเบนที่ทางสำนักหักบัญชีติดตามอยู่ก็จะมีการปรับปรุง ไม่ได้เป็นเรื่องผิดปกติแต่อย่างใด เพราะราคามีความผันผวนในทิศทางเพิ่มขึ้น”